कारगिल के प्रथम शहीद कैप्टन सौरभ कालिया के पिता डा. एनके कालिया ने कहा कि कारगिल युद्ध के दौरान पाकिस्तानी सैनिकों द्वारा बंदी बनाए गए भारतीय सैनिकों से २२ दिनों तक किया गया अमानवीय व्यवहार जेनेवा संधि का सीधे-सीधे उल्लंघन था। इस मामले को अंतरराष्ट्रीय मानवाधिकार आयोग के समक्ष उठाने के बावजूद अभी तक उनके बेटे की शहादत को न्याय नहीं मिल पाया है। अंतरराष्ट्रीय मानवाधिकार आयोग ने इस मामले की सुनवाई आरंभ करने से पहले भारत सरकार से अनुमति मांगी है, लेकिन अभी तक भारत सरकार ने अनुमति प्रदान नहीं की है। जिसके चलते सुनवाई लंबित पड़ी है। व्यथित पिता ने कहा कि वे इसके लिए आरटीआई के तहत सरकार से सूचना मांगेंगे।